DA Den Europæiske Unions Tidende C 367/13

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 367/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»CHUFA DE VALENCIA«

EF-Nr.: ES-PDO-0105-0936-09.01.2012

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse — ☒ Geografisk område —  Bevis for oprindelse —  Produktionsmetode —  Tilknytning —  Mærkning —  Krav i de nationale bestemmelser —  Andet (anfør nærmere).

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af varespecifikationen, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Beskrivelse:

— Mindstekravene til rodknoldene ophæves for friske jordmandler. Begrundelse: Jordknoldene er meget uensartede med hensyn til størrelse og vægt. Den friske jordmandel sælges aldrig direkte til forbrugeren og er ikke forsynet med et stempel med oprindelsesbetegnelsen. Det er udvælgelsesproceduren for den tørrede jordmandel, der sikrer en minimumsstørrelse.

— Sammensætningen af tørstof ændres således: sukkerindhold: 11 % og derover, fedtindhold 25 % eller derover, proteinindhold: 6,5 % eller derover, stivelsesindhold: 25 % eller derover, indhold af grove fibre: 5 % eller derover. Begrundelse: at forbedre kvaliteten af Chufa de Valencia og bringe værdiintervallerne i overensstemmelse med de bedste tilgængelige oplysninger. Stivelse: Der er truffet beslutning om at bevare den nedre grænse, men at fjerne den øvre grænse, da et indhold på over 40 % ikke har nogen negativ indflydelse på knoldens kvalitet eller på kvaliteten af mandelmælken. Sukker: Den nedre grænse, der er anført i den tidligere forordning, opretholdes, og den øvre grænse fjernes, da et indhold over 17,5 % ikke har nogen negativ indflydelse på knoldens kvalitet eller på kvaliteten af de produkter, i hvilke mandlen bruges som råvare. Fedtstoffer: Jo højere fedtindholdet i mandlen er, desto højere er udbyttet af mandlen og kvaliteten heraf. Derfor er det blevet besluttet at fjerne den øvre grænse og opretholde den nedre grænse. Proteiner: Der er truffet beslutning om at fjerne den øvre grænse, men opretholde den nedre grænse, da et indhold over den fastsatte øvre grænse ikke forringer knoldens kvalitet, men tværtimod forbedrer den. Fibre: Jordmandlen har et højt fiberindhold. Der skal tages hensyn til dette ved beskrivelsen af de kendetegn, som den beskyttede jordmandel skal have.

— De beskyttede jordmandeltyper er: frisk jordmandel, tørret jordmandel og udvalgt tørret jordmandel. Betegnelserne »Chufa seca cosechero« og »Chufa seca granza« ophæves.

— Begrundelse: De ophævede betegnelser er fuldstændigt forældede og er indeholdt i betegnelsen »udvalgt tørret jordmandel«.

— Vandindholdet i den tørrede jordmandel ligger mellem 6,5 og 12 % (den nedre grænse reduceres fra 7,5 til 6,5 %).

— Begrundelse: Jordmandlens kvalitet ændres ikke, og dens holdbarhed forbedres, fordi der er mindre risiko for svampeangreb.

— Ved sorteringen er minimumsstørrelsen for den udvalgte tørrede jordmandel 3 mm.

— Begrundelse: Målingerne af knoldenes størrelse viser, at jordmandlen kan sælges, når den har en størrelse på 3 mm og gennemgår den handelsmæssige sortering, og at dens kemiske egenskaber er nøjagtigt de samme som for større jordmandler.

3.2. Geografisk område:

— Det foreslås, at produktionsområdet udvides, så det omfatter kommunerne Massalfassar, Museros og Emperador. Begrundelse: Disse tre kommuner har den samme tilknytning til dyrkningen af jordmandler som de 16 andre kommuner, der allerede er omfattet; de fremherskende klima-og jordbundsforhold her og deres viden om og tradition for dyrkning af denne afgrøde er de samme.

ENHEDSDOKUMENT

RÅDETS FORORDNING (EF) Nr. 510/2006

»CHUFA DE VALENCIA«

EF-Nr.: ES-PDO-0105-0936-09.01.2012

BGB ( ) BOB ( X )

1. Betegnelse:

»Chufa de Valencia«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1:

Navn: Chufa de Valencia

Beskrivelse: Rodknold af sorten »Cyperus esculentus L. var. sativus Boeck.« af forskellig form og størrelse; frugten har en tynd skal og en korkagtig konsistens; jordmandlen har et højt fedt- og sukkerindhold.

Chufa de Valencia er den jordmandel, der høstes, vaskes og tørres (vandindhold på mellem 6,5 og 12 %) og udvælges (størrelse over 3 mm).

De udvalgte jordmandler skal have et typisk udseende, være sunde, hele, rene og fri for forandringer, der vil kunne påvirke indtagelsen og opbevaringen af dem negativt.

Den kemiske sammensætning af tørstofprocenten i Chufa de Valencia beskyttet af oprindelsesbetegnelsen er:

— Sukker: 11 % eller derover.

— Fedtstoffer: 25 % eller derover.

— Proteiner: 6,5 % eller derover.

— Stivelse: 25 % eller derover.

— Grove fibre: 5 % eller derover.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Etaper af produktionen af jordmandler, som skal finde sted i det afgrænsede geografiske område:

— Plantning, der finder sted fra marts til juni, og høst, der begynder i slutningen af oktober.

— Vask og tørring af jordmandlen, der strækker sig over en periode på tre måneder. De særlige klimatiske forhold i området og de specialiserede landmænds knowhow spiller en afgørende rolle i en god håndværksmæssig tørringsproces og i, at der opnås rodknolde, som har den ønskede sammensætning til slut.

— Rensning af jordmandlen. I denne etape gennemgår de tørrede jordmandler en ny rengøringsproces for at fjerne de rodknolde, der er beskadigede. Takket være producenternes langvarige erfaring er alle de jordmandler, der ikke lever op til kravene, fuldstændig fjernet efter denne rensningsproces.

— Udvælgelse og klassificering. I løbet af disse faser udvælges de tørre og rene jordmandler for at fjerne rester og jordmandler, der er beskadiget af parasitter eller andet, og de klassificeres eventuelt efter størrelse. Der er tale om de sidste faser, inden det i punkt 3.2 beskrevne slutprodukt opnås. Producenternes kendskab til jordmandlen samt de teknikker, der er indført, og de midler, de råder over, gør det muligt for dem at foretage en tilfredsstillende udvælgelse og klassificering af jordmandlerne og således opnå slutproduktet.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Produktionsområdet for jordmandler med beskyttet oprindelsesbetegnelse finder man i den nordlige del af la huerta de Valencia, og det omfatter følgende kommuner: Albalat dels Sorells, Alboraya, Albuixech, Alfara del Patriarca, Almàssera, Bonrepós i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencia og Vinalesa.

Det er et sletteområde, der er typisk for kystområderne omkring Middelhavet. Takket være beliggenheden tæt på havet nyder det godt af et middelhavsklima med en relativt høj luftfugtighed og små temperaturudsving i løbet af dagen.

5. Tilknytning til det geografiske område:

5.1. Det geografiske områdes egenart:

Naturbestemte faktorer

— Terrænforhold: fladt, typisk for kystaflejringer omkring Middelhavet.

— Jordbund: løse sandjorder, som er godt drænede og nivellerede. Lette jorde, løse, med fint sand og fri for ukrudt.

— Klima: Middelhavsklima med en høj relativ luftfugtighed og små temperaturudsving i løbet af dagen på grund af beliggenheden tæt ved havet, der fungerer som en varmedæmper. Den høje relative luftfugtighed fremmer dyrkningen på grund af den ringe nedbør i dette område.

— Hydrologi: område med ringe nedbør (400 mm/år). Produktionsområdet overrisles af et net af kanaler, der har deres udspring i Turia, og som anvendes i sommerperioden.

Menneskelige faktorer

Jordmandlerne indførtes i Spanien af araberne i det 8. århundrede på grund af deres udsøgte smag; ved presning heraf kunne der bl.a. fremstilles en forfriskende drik. Under indflydelse fra den islamiske kultur udbredes dyrkningen heraf i det 13. århundrede i Middelhavsområdet i den nuværende selvstyrende region Valencia. A. J. Cavanilles omtaler i 1975 eksistensen af 15 ha med jordmandler i Alboraia og beskriver dyrkning og spisning heraf. Der er af kendere af området offentliggjort et stort antal publikationer, hvori man omtaler jordmandler, deres egenskaber, mikrobiologiske aspekter samt den drik, der kan fremstilles heraf ved presning.

Dyrkningen af jordmandler er en tradition i dette geografiske område og har en stor socioøkonomisk betydning, for den er den vigtigste indtægtskilde for over 500 landmænd, som har et indgående teknisk kendskab til dyrkningen, og deres knowhow er en afgørende faktor i jordbehandlingen, plantningen, dyrkningspraksis, høst og tørring, så der opnås et slutprodukt af fremragende kvalitet.

5.2. Produktets egenart:

Blandt de kemiske parametre, der er bestemmende for jordmandlens kvalitet, er fedt-og proteinindholdet blandt de vigtigste faktorer, der adskiller kvaliteten af jordmandlen fra Valencia fra jordmandler fra andre regioner, som har lavere procentsatser for disse to parametre end jordmandler fra Valencia. Desuden er skallen på jordmandler fra Valencia tyndere end skallen på jordmandler fra andre regioner. Jordmandlen fra Valencia har derfor en mere sød og intens smag, en tyndere skal og en større og mere ensartet størrelse.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Klimatologien i området har afgørende indflydelse på spiringen, udviklingen og produktionen af jordmandler og skaber sammen med jordbundsforholdene, som hovedsagelig er resultatet af tilførsel af havsand i årenes løb, et ideelt miljø for denne udvikling, rodknoldens størrelse og dens kvalitet: en sødere og mere intens smag, en tyndere skal og en større og mere ensartet størrelse.

Dyrkningen af denne afgrøde kræver høje gennemsnitstemperaturer mellem 13 og 25 °C og fravær af frost i dyrkningsmånederne for, at rodknolden kan spire og udvikle sig. Desuden fremmer den høje relative luftfugtighed dyrkningen, eftersom nedbøren i dette område er ringe. Alle disse betingelser er som allerede anført i punkt 5.1 til stede i det geografiske område for BOB.

Den menneskelige faktor spiller ligeledes ind på produktets kvalitet, navnlig den knowhow, som de specialiserede landmænd i produktionsområdet, der dyrker denne afgrøde, har opbygget. Navnlig indførelsen af vekseldrift mellem dyrkning af jordmandlen og dyrkning af grønsager fra Middelhavsområdet og en effektiv kontrol af ukrudt i de afgørende etaper af dyrkningen er vigtige for, at der kan opnås en jordmandel af en passende kvalitet.

De etaper, der følger efter høsten, og nærmere bestemt den omhyggelige og langsomme håndværksmæssige tørring, der ændrer den kemiske sammensætning af jordmandlernes knolde, giver Chufa de Valencia de enestående egenskaber, der er kendetegnende for den.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.agricultura.gva.es/pc_chufadevalencia

(1) EUT L 93 af 31.3.2006, s. 12.